Na osnovu člana 174 stav 2 tačka 5 Zakona o lokalnoj samoupravi ("Službeni list Crne Gore" broj 2/18, 034/19), člana 53 stav 1 tačka 2 Statuta Opštine Tuzi ("Službeni list Crne Gore - opštinski propisi broj 024/19) Skupština Opštine Tuzi na sjednici održanoj dana_______. godine, donijela je
ODLUKA
o kriterijumima, načinu i postupku raspodjele sredstava nevladinim organizacijama
I OPŠTE ODREDBE
Član 1
Ovom odlukom se utvrđuju kriterijumi, način i postupak raspodjele sredstava Budžeta Opštine Tuzi opredijeljenih za podršku projektima i programima nevladinih organizacija.
Odlukom Se propisuje i forma projekta kao i sadržina obrasca za prijavu na konkurs.
Član 2
Izrazi koji se koriste u ovoj Odluci za fizička lica u muškom rodu podrazumijevaju iste izraze u ženskom rodu.
II KORISNICI SREDSTAVA
Član 3
Sredstva budžeta u iznosu od 0,5 % do 1,0 % tekućeg godišnjeg budžeta dodjeljuju se nevladinim organizacijama koje su registrovane u Crnoj Gori, sa sjedištem u opštini Tuzi (u daljem tekstu: opština), za projekte koji se u potpunosti realizuju na teritoriji opštine.
Član 4
Nevladine organizacije sa posebnim statusom
Sredstva iz budžeta dodijeljuju se nevladinim organizacijama koje za opštinu imaju poseban status na način što se za ove nevladine organizacije opredjeljuje 20% (dvadesetposto) od ukupno opredijeljenih sredstava za finansiranje projekata nevladinih organizacija.
Zbog posebnog značaja za opštinu,kontinuiteta u radu,na afirmaciji i očuvanju tradicije, kulture i istorijskog nasleđa, njegovanju prepoznatljivosti i očuvanju kulturnog identiteta i baštine, dobročiniteljstva, razvoja humanizma i zaštite osoba sa posebnim potrebama poseban status imaju nevladine organizacije: "Djeca Crne Gore" i  “Koret”. 
Nevladine organizacija iz stava 2 ovog člana ne prijavljuju se na Javni konkurs, već dostavljaju godišnji program aktivnosti, prije stavljanja nacrta budžeta Opštine na javnu raspravu.
Ove nevladine organizacija godišnji narativni i finansijski izvještaj o sredstvima dobijenim raspodjelom, dostavljaju do kraja tekuće godine za koju su sredstva raspodijeljena.
Ukoliko nevladina organizacija sa posebnim statusom ne dostavi tražene izvještaje iz stava 4 ovog člana u naznačenom roku ili u izvještaju ne dostavi detaljno obrazloženje eventualnih odstupanja, Komisija može odlučiti da ne mogu koristiti opredijeljena budžetska sredstava za narednu godinu.
Eventualno neraspoređena sredstva po odluci Komisije prenose se u fond sredstava namijenjenih za finansiranje ostalih nevladinih organizacija.
Iznos sredstava određen za nevladine organizacije sa posebnim statusom čini sastavni dio ukupnih sredstava opredijeljenih za finansiranje projekata nevladinih organizacija za određenu budžetsku godinu s tim što je posebno naznačen.
Komisija odobrava sredstva za nevladine organizacije sa posebnim statusom za aktivnosti iz godišnjeg programa a koje predstavljaju aktivnosti od značaja za podizanje kvaliteta rada odnosno usluge nevladine organizacije sa ciljem kvalitetnijeg učešća u programima od značaja za opštinu.
III UTVRĐIVANJE PRIORITETA ZA RASPODJELU SREDSTAVA
Član 5
Sredstva planirana Budžetom Opštine, raspodjeljuju se za podršku projektima i programima nevladinih organizacija koji doprinose ostvarivanju utvrđenih ciljeva u strateškim dokumentima, programima i planovima Opštine, a kojima se, naročito:
   - obezbjeđuje raznovrsnost, kvalitet usluga u oblasti socijalne, zdravstvene, dječje zaštite, zaštite djece i omladine sa smetnjama u razvoju, osoba sa invaliditetom, rodne ravnopravnosti i drugih oblika zaštite;
   - afirmišu zaštitu ljudskih i manjinskih prava;
   - afirmišu kulturni potencijali, tradicija i kulturne posebnosti opštine, inicijative i aktivnosti u cilju podizanja nivoa urbane kulture i očuvanja mediteranske baštine;
   - doprinose očuvanju životne sredine i održivog razvoja;
   - podstiče ekonomski razvoj opštine;
   - borba protiv korupcije;
   - na drugi način afirmišu participaciju građana u procesu odlučivanja i podižu nivo demokratizacije društva u lokalnoj samoupravi.
    Komisija nakon konslutacija sa Savjetom za saradnju lokalne samouprave i nevladinih organizacija i organima lokalne uprave koji implementiraju strateška dokumenta, planove i programe od značaja za opštinu, prijedlog prioritenih oblasti upućuje na saglasnost predsjedniku Opštine, ukoliko su forimirane.
.
Na osnovu objedinjenog prijedloga iz stava 2 ovog člana predsjednik Opštine utvrđjuje prioritetne oblasti od javnog interesa za narednu godinu kao i visinu sredstava za finansiranje projekata i programa nevladinih organizacija, prije usvajanja Budžeta za narednu godinu.
Komisija će za svaku godinu, shodno utvrđenim prioritetnim oblastima, prilikom raspisivanja Javnog konkursa, objaviti broj i vrstu prioriteta.
Projekti koji se neće podržati su:
   - projekat za koji je već u cjelosti odobreno finansiranje iz drugih izvora finansiranja;
   - aktivnosti koje su u nadležnosti ili odgovornosti Vlade, kao što je formalno obrazovanje, formalna zdravstvena zaštita i sl;
   - projekat kojim se traže finansijska sredstva za kupovinu i raspodjelu humanitarne pomoći;
   - projekat koji se isključivo temelji na jednokratnoj izradi, pripremi i štampanju knjiga, brošura, biltena, časopisa i slično, osim ukoliko objava takvih publikacija nije dio nekog šireg programa ili sveobuhvatnijih i kontinuiranih aktivnosti koji su od značaja za opštinu;
   - projekat čija je jedina svrha sticanje lične koristi članova organizacije;
   - projekat koji isključivo ima profitnu odnosno komercijalnu svrhu.
IV KOMISIJA ZA RASPODJELU SREDSTAVA
Član 6
Raspodjelu sredstava vrši Komisija za raspodjelu sredstava nevladinim organizacijama (u daljem tekstu: Komisija) koju imenuje predsjednik Opštine.
Komisija ima predsjednika i dva člana.
Predsjednik Komisije je iz reda starješina organa lokalne uprave.
Članovi Komisije su jedan član iz reda lokalnih službenika i jedan član predstavnik nevladinih organizacija koji se bira javnim pozivom.
Član Komisije iz reda nevladinih organizacija ne može biti odbornik, poslanik ili član organa upravljanja političke partije, javni funkcioner, državni ili lokalni službenik ili namještenik, rukovodilac ili zaposleni u javnim ustanovama i privrednim društvima čiji je osnivač država ili Opština.
Mandat Komisije je dvije godine.
Član Komisije iz reda nevladinih organizacija ne može učestvovati o odlučivanju o prijavi na Javni konkurs koju je podnijela nevladina organzacija, koja ga je predložila za predstavnika NVO u Komisiji.
Ako nevladine organizacije ne predlože svog predstavnika za člana Komisije za drugog člana Komisije određuje se predstavnik Opštine.
Stručne, administrativno-tehničke poslove za potrebe Komisije vrši Sekretar Komisije koji se imenuje iz Sekretarijata za lokalnu samoupravu.
Komisija donosi Poslovnik o radu Komisije.

V IZBOR PREDSTAVNIKA NEVLADINIH ORGANIZACIJA U KOMISIJI
Član 7
Člana Komisije iz reda nevladinih organizacija predlažu nevladine organizacije koje su registrovane u Crnoj Gori čije je sjedište u opštini Tuzi.
Postupak za predlaganje kandidata za člana Komisije, predstavnika nevladinih organizacija pokreće se upućivanjem Javnog poziva od strane predsjednika Opštine.
Javni poziv objavljuje se na internet portalu Opštine, na oglasnoj tabli Opštine, preko lokalnog javnog emitera i na drugi pogodan način.
Javni poziv sadrži uslove koje moraju ispunjavati nevladine organizacije za predlaganje kandidata, uslove koje mora ispunjavati kandidat, dokumentaciju koja se prilaže uz prijedlog za kandidata, kao i rok i mjesto predaje dokumentacije.
Rok za predlaganje kandidata je 15 dana od dana objavljivanja javnog poziva.
Postupak izbora vodi organ lokalne uprave nadležan za saradnju sa nevladinim organizacijama.
Član 8
Kandidata za člana Komisije može da predloži nevladina organizacija koja ispunjava sljedeće uslove:
   - da je upisana u registar nevladinih organizacija, najmanje godinu dana prije objavljivanja javnog poziva;
   - da ima sjedište na teritoriji opštine Tuzi
   - da je u prethodnom periodu realizovala jedan ili više projekata, što dokazuje priloženim ugovorom o finansiranju, brošurama i slično;
   - da više od polovine organa upravljanja nevladine organizacije nijesu članovi organa političkih partija, javni funkcioneri, državni ili lokalni službenici ili namještenici, rukovodioci ili zaposleni u javnim ustanovama i privrednim društvima čiji je osnivač država ili opština, što dokazuje izjavom.
Član 9
Kandidat nevladine organizacije za člana Komisije može biti lice koje:
   - je crnogorski državljanin i ima prebivalište na teritoriji opštine Tuzi
   - posjeduje iskustvo u pisanju i realizaciji projekata;
   - nije član organa političkih partija, javni funkcioner, državni ili lokalni službenik ili namještenik, rukovodilac ili zaposleni u javnoj ustanovi ili privrednom društvu čiji je osnivač država ili opština.
Član 10
Nevladina organizacija koja predlaže kandidata za člana Komisije, pored dokumentacije iz člana 8 ove Odluke dužna je da za kandidata dostavi i sljedeće:
   - biografiju kandidata sa podacima o posjedovanju iskustva u pisanju i realizaciji projekata;
   - izjavu kandidata da nije član organa političkih partija, javni funkcioner, državni ili lokalni službenik ili namještenik, rukovodioc ili zaposlen u javnoj ustanovi ili privrednom društvu čiji je osnivač država ili opština;
   - izjavu kandidata da prihvati kandidatutu za člana Komisije.
Član 11
Ukoliko nevladina organizacija ili predloženi kandidat ne ispunjavaju uslove predviđene ovom Odlukom ili prijedlog za kandidata nije podnesen u predviđenom roku, takvi prijedlozi se neće razmatrati.
Član 12
Radna grupa koju imenuje predsjednik Opštine dužna je da u roku od 7 dana od isteka roka za dostavljanje prijedloga, objavi na internet portalu Opštine utvrđenu listu kandidata.
Ako je predloženo više kandidata, predsjednik Opštine će imenovati kandidata nevladine organizacije koji je predložen od većeg broja nevladinih organizacija koje su dostavile potpunu dokumentaciju.
U slučaju da svaka nevladina organizacija predloži različitog kandidata, Predsjednik Opštine će imenovati kandidata sa najviše iskustva u pisanju i realizaciji projekata.

VI PRESTANAK MANDATA ČLANOVIMA KOMISIJE
Član 13
Članu Komisije mandat prestaje, prije isteka vremena na koje je imenovan, u slučaju:
   - podnošenja ostavke o čemu obavještava predsjednika Komisije i subjekte koji su ga predložili;
   - ako je pravosnažnom odlukom lišen poslovne sposobnosti;
   - ako je pravosnažnom odlukom osuđen na bezuslovnu kaznu zatvora u trajanju od najmanje 6 mjeseci;
   - u slučaju razriješenja.
Član 14
Predsjednik Opštine će razriješiti Člana Komisije u slučaju da:
   - se utvrdi da je prilikom imenovanja o sebi dao netačne podatke ili propustio da iznese podatke i okolnosti koji su bili od uticaja na imenovanje za člana Komisije;
   - ne obavlja funkciju člana Komisije u periodu dužem od 30 dana;
   - je došlo do promjena neke od oklonosti iz člana 9 stav 1 tačka 3 ove Odluke.
Član 15
Postupak za razriješenje člana Komisije pokreće predsjednik Opštine na zahtjev subjekta ovlašćenog za predlaganje kandidata ili na inicijativu Komisije.
U postupku razriješenja član Komisije ima pravo da se izjasni o razlozima za razriješenje.
Predsjednik Opštine donosi odluku o razriješenju člana Komisije.
Član 16
U slučaju prestanka mandata članu Komisije, prije isteka vremena na koji je imenovan, predsjednik Opštine je dužan da u roku od 15 dana od dana prestanka mandata, objavi javni poziv za predlaganje novog kandidata.
Mandat novoimenovanog člana Komisije traje do isteka mandata Komisije.
Član Komisije koji je razriješen prije isteka vremena na koje je imenovan, ne može biti ponovo imenovan za člana Komisije.
VII JAVNI KONKURS
Član 17
Raspodjela sredstava za projekte nevladinih organizacija vrši se na osnovu Javnog konkursa (u daljem tekstu: Konkurs), koji raspisuje Komisija za raspodjelu sredstava nevladinim organizacijama u prvom kvartalu tekuće godine.
U slučaju da predviđena sredstva ne budu raspoređena ili ne budu u cjelosti raspoređena, raspisuje se novi konkurs, sa istim prioritetima, najkasnije do isteka godine za koju se sredstva opredjeljuju.
Član 18
Konkurs se objavljuje na internet portalu Opštine, na oglasnoj tabli Opštine, kod lokalnog javnog emitera i na drugi pogodan način. Obavještenje o Konkursu se objavljuje u jednom štampanom mediju.
Nevladine organizacije sa posebnim statusom ne učestuvuju na Konkursu shodno stavu 3 člana 4 Odluke.
VIII POSTUPAK PO KONKURSU
1. Prijava na Konkurs
Član 19
Nevladina organizacija podnosi prijavu na Konkurs, u roku od 30 dana od dana njegovog objavljivanja, na propisanom obrascu i sa potrebnom dokumentacijom.
Prijava se podnosi Komisiji u zapečaćenoj koverti i predaje u birou za kancelarijsko poslovanje - pisarnici Opštine.
Uz prijavu se prilaže:
   - rješenje o upisu u registar nevladinih organizacija sa sjedištem u opštini Tuzi;
   - projekat kojim organizacija konkuriše za dodjelu sredstava;
   - izvještaj o realizovanim projektima u prethodnoj godini, zaključno sa danom objavljivanja konkursa;
   - podaci o iskustvu zaposlenih, odnosno volontera u nevladinoj organizaciji na sličnim poslovima;
   - preporuke eksperata iz relevantne oblasti - ukoliko ih posjeduje;
   - izjava da li je nevladina organizacija kandidovani projekat predala drugom donatoru na razmatranje u prethodnom periodu ili u vrijeme predaje na konkurs Opštine;
   - izjava ovlašćenog lica da nije dobila sredstva od drugog donatora za projekat ili dio projekta koji kandiduje, a koja sadrži odredbu o prihvatanju odgovornosti;
   - štampana i elektronska verzija projekta na CD-u.
Član 20
Nevladina organizacija kojoj su dodijeljena sredstva po Konkursu za prethodnu godinu prilaže:
   - izvještaj o realizaciji projekta, sa detaljnim opisom faza realizacije i detaljnim obrazloženjem eventualnih odstupanja;
   - finansijski izvještaj o utrošenim sredstvima za prethodnu godinu sa kopijama računa, ugovora i izvoda banke po kojima su plaćani;
   - narativni izvještaj sa tabelarnim pregledom troškova za utrošena sredstva.
Nevladina organizacija je dužna da 30 dana nakon roka za realizaciju projekta dostavi Komisiji navedene izvještaje.
Ukoliko nevladina organizacija ne dostavi tražene izvještaje iz stava 1 ovog člana, ili u izvještaju ne dostavi detaljno obrazloženje eventualnih odstupanja, ne može učestvovati u raspodjeli sredstava za godinu u kojoj se sredstva dodjeljuju.
Ugovorom će se precizirati koje su obaveze nevladinih organizacija po izvještavanju o utrošenim sredstvima.
Član 21
Nevladina organizacija može konkurisati za ukupan iznos ili za dio sredstava za realizaciju aktivnosti iz projekta i dužna je da to naznači.
2. Sadržaj projekta
Član 22
Projekat treba da sadrži:
   - naziv projekta;
   - naziv nevladine organizacije (sjedište, kontakt telefon/fax i e-mail, broj zaposlenih, ciljevi organizacije);
   - kategoriju - prioritetnu oblast projekta;
   - ciljeve projekta (na koji način projekat doprinosi rješavanju problema);
   - opis problema;
   - opis ciljne grupe;
   - rok za realizaciju projekta;
   - opis povezanosti projekta sa javnim politikama (strategijama, akcionim planovima, zakonskim i podzakonskim aktima) u navedenoj oblasti koje je donijela Opština ili država)
   - detaljan opis projekta (opisati po segmentima i po mogućnosti kvantifikovati sve projektne aktivnosti i dinamiku realizacije projekta), sa eventaulno potrebnom propratnom dokumentacijom (skice, planovi, crteži, fotografije, kompjuterske simulacije, CD prezentacija i sl.);
   - budžet projekta i iznos sredstava za koji se konkuriše, iznos sopstvenih sredstava (učešća), kao i iznos sredstava koja su za isti projekat ili program odobrena od strane drugih donatora, ukoliko su takva sredstva odobrena;
   - način praćenja i procjene uspješnosti realizacije projekta;
   - održivost projekta;
   - kratak opis realizovanih projekata u prethodnoj godini;
   - kratak opis partnerske organizacije i realizovanih projekata u prethodnoj godini (ukoliko ih ima);
   - ovlašćeno (odgovorno) lice za realizaciju projekta (ime i prezime, kontakt adresa, telefon,e-mail);
   - podatke o članovima organa upravljanja organizacije;
   - broj žiro računa i PIB organizacije.
3. Sadržaj prijave na konkurs
Član 23
Radi postizanja jednakih uslova za sve učesnike konkursa, kao i metodološkog postupka, kojim će Komisija izvršiti pravičnu selekciju projekata nevladinih organizacija na Konkurs, propisuje se obrazac za prijavu projekta.
Član 24
Prijava na konkurs se sastoji iz tri dijela.
Prvi dio obrasca popunjava ovlašćeni službenik u birou za kancelarijsko poslovanje-pisarnici i sadrži:
   - zaglavlje Opštine;
   - naziv Komisije;
   - naziv obrasca;
   - godinu za koju se raspisuje konkurs;
   - broj djelovodnog protokola Opštine;
   - datum pod kojim je projekat nevladine organizacije upisan u birou za kancelarijsko poslovanje-pisarnici Opštine;
   - potpis ovlašćenog službenika biroa za kancelarijsko poslovanje-pisarnici koji je primio projekat.
Drugi dio obrasca popunjava ovlašćeno lice iz nevladine organizacije i sadrži:
   - naziv nevladine organizacije;
   - podatke o registraciji nevladine organizacije;
   - podatke o angažovanim licima (u radnom odnosu, angažovani po ugovoru o djelu i sl.);
   - oblast u kojoj djeluje;
   - datum i broj registracije u registru nevladinih organizacija koji vodi nadležni organ državne uprave;
   - sjedište organizacije;
   - rubriku OSTALO u kojoj se upisuju dodatne informacije o projektu koje su od važnosti za odlučivanje Komisije, koje na drugom mjestu nijesu pomenute;
   - naznaku da za tačnost datih podataka odgovara lice ovlašćeno od nevladine organizacije za popunjavanje obrasca.
Treći dio obrasca popunjava Komisija prilikom odlučivanja i sadrži:
   - naznaku da podržava projekat u cjelini ili naznaku da se podržava dio projekta;
   - tačan naziv projekta;
   - ocjenu projekta u brojkama (na osnovu skale ocjenjivanja po kriterijumima utvrđenim ovom Odlukom), koju popunjava Komisija nakon izvršenog vrednovanja projekta;
   - naznaku da se odbija projekat ili program (popunjava se u slučaju da nije popunjena rubrika iz stava 1);
   - rubriku sa detaljnim obrazloženjem za odbijanje (popunjava se u slučaju odbijanja);
   - rubriku OSTALO za dodatna mišljenja i obrazloženja vezana za projekat, od važnosti za odlučivanje Komisije, a njihovo vrednovanje nije predviđeno propisanim kriterijumima;
   - potpise predsjednika Komisije i svih članova Komisije pojedinačno.
4. Administrativna provjera
Član 25
Komisija otvara blagovremeno podnijete zapečaćene koverte, u roku od 7 dana, od dana isteka roka za podnošenje zahtjeva.
Ukoliko je nevladina organizacija dostavila nepotpunu ili nerazumljivu dokumentaciju Komisija će odmah a najkasnije u roku od tri dana od otvaranja koverti zahtijevati od nevladine organizacije da nedostatke otkloni.
Rok za otklanjanje nedostataka je 5 radnih dana od dana dostavljanja obaviještenja.
Ako nevladina organizacija ne otkloni nedostatke u navedenom roku Komisija će odbiti zahtjev.

5. Kriterijumi za raspodjelu
Član 26
Maksimalan iznos dodijeljenih sredstava za jednu nevladinu organizaciju, koja kandiduje projekat ne može premašiti iznos od 20% od iznosa ukupno predviđenog Budžetom Opštine za nevladine organizacije, kada se izuzmu nevladine organizacije sa posebnim statusom.
Minimalan iznos sredstava koji će biti dodijeljen nevladinoj organizaciji, ukoliko njen projekat bude odobren od strane Komisije, po pravilu ne može biti manji od 80% od ukupnog traženog iznosa za finansiranje tog projekta.
Ukoliko projekat nevladine organizacije ne može biti finansiran u iznosu sredstava koji je naveden u prijavi Komisija će od nevladine organizacije tražiti izjašnjenje u pisanom obliku o tome da li sa manje dodijeljenih sredstava može realizovati projekat odnosno program.
Projekat iz stava 3 ovog člana biće finansiran ukoliko se nevladina organizacija izjasni da sa manje dodjeljenih sredstava može realizovati taj projekat.
Izjašnjenje iz stava 3 ovog člana nevladina organizacija dostavlja Komisiji u roku od 5 dana.
Član 27
Raspodjela sredstava za projekat vrši se na osnovu sljedećih kriterijuma:
   1) doprinos prijavljenog projekta ostvarivanju javnog interesa i realizaciji strateških ciljeva u određenoj oblasti;
   2) kvalitet prijavljenog projekta;
   3) kapacitet nevladine organizacije da realizuje prijavljeni projekat;
   4) transparentnost rada nevladine organizacije.
Član 28
Za ocjenu projekta prema kriterijumima iz člana 27 ove odluke koristi se skala od 0 do 10 poena za svaki kriterijum pojedinačno.
Svaki član Komisije dodjeljuje bodove za svaki od kriterijuma.
Konačna ocjena projekta predstavlja zbir bodova svih članova Komisije podijeljen brojem članova Komisije (prosječna ocjena projekta).

6. Utvrđivanje rang liste
Član 29
Na osnovu broja bodova Komisija utvrđuje Rang listu projekata koji su bodovani.
Prilikom odlučivanja o raspodjeli sredstava za finansiranje projekata, neće se uzeti u obzir projekti sa Rang liste iz stava 1 ovog člana:
   - koji su bodovani brojem bodova koji su manji od 50% od ukupnog broja propisanih bodova na osnovu kriterijuma iz člana 27 ove Odluke;
   - koji su na osnovu bodovanja kriterijuma iz člana 27 stav 1 tačka 1 ove Odluke, bodovani brojem bodova koji je manji od 50% od propisanog maksimalnog broja bodova za taj kriterijum.
7. Odluka o raspodjeli sredstava
Član 30
Komisija iz člana 6 ove Odluke donosi Odluku o raspodjeli sredstava. Nevladinoj organizaciji koja je na Konkurs prijavila više projekata, mogu se dodijeliti sredstva za finansiranje samo jednog projekta.
U slučaju da dva ili više projekta dobije isti broj bodova, a raspoloživa sredstva nijesu dovoljna za njihovo finansiranje, sredstva će se dodijeliti projektu koji po ocjeni većine ukupnog broja članova Komisije uspješnije zadovoljava ili pomaže zadovoljenje jedne od prioritetnih potreba građana.
Član 31
Komisija je dužna da donese Odluku o raspodjeli sredstava nevladinim organizacijama, u roku od 30 dana od dana završetka Konkursa.
Član 32
Odluka o raspodjeli sredstava sadrži:
   - naziv organizacija kojima su dodijeljena sredstva;
   - podaci odgovornih lica za svaku od organizacija kojoj su dodijeljena sredstva;
   - naziv projekta;
   - trajanje projekata;
   - iznos sredstava dodijeljenih od strane Komisije za svaki od projekata;
   - ukupan iznos sredstava potreban za realizaciju svakog od projekata sa podacima o ostalim eventualnim donatorima.
   - obrazloženje razloga za odbijanje, uključujići bodovnu listu, za sve odbijene projekte.
Član 33
Odluka o raspodjeli sredstava dostavlja se učesnicima Konkursa u roku od 8 dana od dana donošenja, objavljuje se na internet portalu Opštine, na Oglasnoj tabli Opštine, preko lokalnog javnog emitera i na drugi pogodan način.
Na odluku se može izjaviti žalba Glavnom administratoru.
IX ZAKLJUČIVANJE UGOVORA
Član 34
Predsjednik Opštine zaključuje sa nevladinom organizacijom Ugovor kojim se uređuju međusobna prava i obaveze, način korišćenja sredstava, izvještavanje i nadzor nad realizacijom projekta, u roku od 30 od dana objavljivanja odluke.
Član 35
Na internet portalu Opštine objavljuju se kompletni projekti za koje su sredstva dodijeljena, kao i ugovori sa nevladinim organizacijama.
X PRAĆENJE REALIZACIJE PROJEKATA
Član 36
Praćenje realizacije projekata vrši Komisija u skladu sa posebno propisanim aktom.
XI IZVJEŠTAJ O REALIZOVANIM PROJEKTIMA
Član 37
Nevladine organizacije kojima su dodijeljena sredstva za projekte podnose Komisiji izvještaj o realizaciji projekta sa finansijskim izvještajem, u roku iz člana 20 stava 2 Odluke.
Član 38
U cilju upoznavanja šire javnosti sa realizovanim projektima Komisija će, na odgovarajući način, do raspisivanja novog konkursa, predstaviti realizovane aktivnosti organizacija čiji su projekti podržani.
Član 39
Komisija podnosi Skupštini Opštine Informaciju o iznosu dodijeljenih sredstava, realizovanim projektima i njihovim efektima.
Informacija se podnosi u prvoj polovini naredne godine za prethodnu godinu.
Član 40
Komisiji pripada naknada za rad.
Visinu naknade utvrđuje predsjednik Opštine u skladu sa posebnim aktom, polazeći od obima i složenosti posla koji je Komisija obavila.

XII PRELAZNE I ZAVRŠNE ODREDBE
Član 41
Danom stupanja na snagu ove Odluke prestaje da važi Odluka o kriterijumima, načinu i postupku raspodjele sredstava nevladinim organizacijama ("Službeni list Crne Gore - opštinski propisi", br. 013/18 od 20.04.2018).
Član 42
Ova Odluka stupa na snagu osmog dana od dana objavljivanja u "Službenom listu Crne Gore - opštinski propisi".

Broj: 
Tuzi, __________.2019. godine
SKUPŠTINA OPŠTINE TUZI
Predsjednik,
Fadil Kajoshaj 

OBRAZLOŽENJE

Pravni osnov :
Na osnovu člana 174 stav 2 tačka 5 Zakona o lokalnoj samoupravi ("Službeni list Crne Gore", br. 002/18 od 10.01.2018), kojim je propisano da u cilju afirmisanja otvorenog i demokratskog društva, organi lokalne samouprave, organi i službe iz člana 69 zakona i javne službe, sarađuju sa nevladinim organizacijama. Dalje je propisano da saradnja iz stava 1 ovog člana ostvaruje se:1) informisanjem o svim pitanjima značajnim za nevladine organizacije;
2) konsultovanjem nevladinih organizacija o programima razvoja lokalne samouprave i nacrtima opštih akata koje donosi skupština;3) omogućavanjem učešća u radu radnih grupa za pripremu normativnih akata ili izradu projekata i programa;4) organizovanjem zajedničkih javnih rasprava, okruglih stolova, seminara i sl.;5) finansiranjem projekata nevladinih organizacija od interesa za lokalno stanovništvo, pod uslovima i po postupku propisanim opštim aktom opštine;6) obezbjeđivanjem uslova za rad nevladinih organizacija, u skladu sa mogućnostima lokalne samouprave;7) institutom "slobodne stolice" i 8) na drugi način propisan statutom opštine.

Razlozi za donošenje Odluke:
Razlozi za donošenje ove odluke sadržani su u potrebi uređivanja ove oblasti u skladu sa važećim propisima i nastojanjima Opštine Tuzi da unaprijedi i pospješi način i postupak raspodjele i usmjeravanja sredstava iz Budžeta Opštine Tuzi opredijeljenih za projekate nevladinih organizacija.
Ovom odlukom predviđeno je da se sredstva iz Budžeta koriste za za finansiranje projekata nevladinih organizacija.
Naime, kako bi se izvršio bolji uvid, te racionalnije finansiranje projekata nevladinih organizacija, to su ovom odlukom propisani bliži kriterijumi za raspodjelu sredstava iz Budžeta Opštine Tuzi, dok je transparentnost finansiranja obezbijeđena objavljivanjem odluke o Odluke o raspodjeli sredstava nevladinim organizacijama na internet portalu Opštine, na Oglasnoj tabli Opštine, preko lokalnog javnog emitera i na drugi pogodan način.
Iz gore navedenih razloga, predlaže se Skupštini Opštine Tuzi da donese Odluku o kriterijumima, načinu i postupku raspodjele sredstava nevladinim organizacijama.